Camilla og Emil er ikke bange for at miste deres jobs – alligevel har de forsikret deres løn

**På trods af at ledigheden de senere år har nået et rekordlavt niveau, vælger mange danskere stadig at forsikre deres løn. Her kan du møde Camilla og Emil, som har valgt at gøre netop det.**

På trods af en ledighedsprocent på kun [2,9 procent](https://www.dst.dk/da/Statistik/nyheder-analyser-publ/nyt/NytHtml?cid=46270) har [372.746 danske lønmodtagere i 2022 tegnet en lønsikring](https://fogp.dk/nyheder/faerre-danskere-tegner-loensikring/) ifølge Forsikring og Pension. To af dem er Camilla og Emil Nyvang Overgaard.

**Et ønske om en økonomisk tryg fremtid**

Da Camilla og Emil på henholdsvis 28 og 29 år sidste år besluttede sig for at bygge deres eget hus, fandt de hurtigt frem til med deres forsikringsselskab, Købstædernes Forsikring, at de skulle have en lønsikring.

”Et sådant husprojekt er jo en stor investering, som vi skal betale af de næste mange år. Derfor begyndte vi ret tidligt i processen at undersøge, hvad man kan gøre for at sikre sig bedst økonomisk. Efter en snak med vores bank, som henviste os til Købstædernes Forsikring blev vi hurtigt sikre på, at en lønforsikring ville kunne give os den økonomiske tryghed, vi søgte,” forklarer Camilla Nyvang Overgaard.

**Frygter ikke for at miste jobbet**

Lønsikring er tiltænkt som en forsikring, der kan give et tilskud til dagpenge, hvis man mister sit arbejde, sådan at ens indkomst ligger på et lignende niveau med ens hidtidige løn i perioden, man står uden job.

Hos Camilla og Emil føler de sig ikke udsat i deres jobs som henholdsvis HR-ansvarlig og ingeniør. For dem handler det mere om den omgivende verden, der er blevet mere uforudsigelig over de seneste år.

”Vi er begge godt sat i vores job, og der er ikke noget internt, der får os til at frygte, at vi pludseligt står uden job. Det handler nærmere om eksterne faktorer. Vi har på bare tre år oplevet en sundhedskrise, en krig i Europa og på den baggrund en energikrise. Når sådan noget sker, ryster det jo op i samfundet og til tider arbejdsmarkedet, og det er det, vi gerne vil sikre os mod,” forklarer Camilla.

**En uforudsigelig verden får os til at investere i lønsikringer**

Hos Købstædernes Forsikring oplever de også, at de verdensforandringer, vi har set de senere år, får flere til at investere i en lønsikring. Særligt coronapandemien satte gang i tankerne om lønsikring hos danskerne.

”Under corona steg vores salg af lønsikringer med cirka 25 procent, og fra 2019 til i dag er det steget med knap 100 procent. Det er tydeligt, at de pludselige forandringer kombineret med et dagpengesystem, der ikke tager hensyn til den hidtidige indtægt gør, at flere ønsker at forsikre sig ud af usikkerheden,” forklarer Morten Jepsen, der er underwritingdirektør hos Købstædernes Forsikring.

På trods af at pandemien er ovre og energikrisen er på er mere stabilt niveau, er antallet af lønsikringer for hele markedet dog kun faldet med 11.000 siden sidste år [ifølge Forsikring og Pension](https://fogp.dk/nyheder/faerre-danskere-tegner-loensikring/).